**H O T Ă R Â R E**

# **privind aprobarea bugetului general propriu al Județului Cluj pe anul 2022**

Consiliul Judeţean Cluj întrunit în şedinţă ordinară;

Având în vedere Proiectul de hotărâre înregistrat cu nr. 30 din 1.02.2022 privind aprobarea bugetului general propriu al Județului Cluj pe anul 2022 propus de Președintele Consiliului Județean Cluj, domnul Alin Tișe, care este însoţit de Referatul de aprobare cu nr. 3642/31.01.2022; Rapoartele de specialitate întocmite de compartimentele de resort din cadrul aparatului de specialitate al Consiliului Judeţean Cluj cu nr. 3643/31.01.2022 şi nr. 3644/31.01.2022 și Avizul cu nr. 3642 din 3.02.2022 adoptat de Comisia de specialitate nr. 2, în conformitate cu art. 182 alin. (4) coroborat cu art. 136 din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;

Ținând cont de:

* Adresa Direcției Generale Regionale a Finanțelor Publice Cluj-Napoca nr. 2/03.01.2022;
* Adresa Direcției Generale Regionale a Finanțelor Publice Cluj-Napoca nr. 89/05.01.2022;
* Avizul Colegiului Director al Direcţiei Generale de Asistenţă Socială şi Protecţia Copilului Cluj cuprins în Hotărârea nr. 1/4.02.2022;

Luând în considerare prevederile art. 123 – 140 și ale art. 142 - 156 din Regulamentul de organizare şi funcţionare a Consiliului Judeţean Cluj, aprobat prin Hotărârea Consiliului Judeţean Cluj nr. 170/2020;

În conformitate cu prevederile:

* art. 173 alin. (1) lit. b) și alin. (3) lit. a) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;
* Legii finanțelor publice locale nr. 273/2006 cu modificările și completările ulterioare;
* Legii bugetului de stat pe anul 2022 nr. 317/2021;
* Legii responsabilității fiscal-bugetare nr. 69/2010, republicată, cu modificările și completările ulterioare;
* Legii cadru privind salarizarea personalului plătit din fonduri publice nr. 153/2017, cu modificările și completările ulterioare;
* Legii privind Codul fiscal nr. 227/2015, cu modificările și completările ulterioare;
* Hotărârii Guvernului nr. 426/2020 privind aprobarea standardelor de cost pentru serviciile sociale;
* Hotărârii Guvernului nr. 904/2014 pentru stabilirea limitelor minime de cheltuieli aferente drepturilor prevăzute de art. 129 alin (1) din Legea nr.272/2004 privind protecția și promovarea drepturilor copilului;

În temeiul competențelor stabilite prin art. 182 alin. (1) şi art. 196 alin. (1) lit. a) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;

**hotărăşte:**

**Art. 1.** Se aprobă bugetul general al Judeţului Cluj pe anul 2022, în sumă de 1.558.161,59 mii lei, cuprins în **anexa nr. 1** la prezenta hotărâre.

**Art. 2. (1)** Se aprobă bugetul local al Judeţului Cluj pe anul 2022, pe capitole, subcapitole și titluri, în sumă de 909.272.63 mii lei, la venituri, și în sumă de 914.861,85 mii lei, la cheltuieli, diferența fiind acoperită din excedentul anului 2021 în sumă de 5.589,22 mii lei, cuprins în **anexa nr. 2** la prezenta hotărâre.

**(2)** Se aprobă bugetul local al Judeţului Cluj pe anul 2022, pe capitole, subcapitole și titluri la Secţiunea de funcţionare, în sumă de 394.927,83 mii lei, atât la venituri cât şi la cheltuieli, cuprins în **anexa nr. 3** la prezenta hotărâre.

**(3)** Se aprobă bugetul local al Judeţului Cluj pe anul 2022, pe capitole, subcapitole și titluri la Secţiunea de dezvoltare, în sumă de 514.344,80 mii lei, la venituri, și în sumă de 519.934,02 mii lei, la cheltuieli, diferența fiind acoperită din excedentul anului 2021 în sumă de 5.589,22 mii lei, conform **anexei nr. 4** la prezenta hotărâre.

**(4)** Detalierea bugetului local al Județului Cluj pe anul 2022 pe categorii, la venituri, respectiv pe capitole și subcapitole, la cheltuieli, este cuprinsă în **anexa nr. 5** la prezenta hotărâre.

**Art. 3.** Se aprobă bugetul local al Județului Cluj pe anul 2022 defalcat pe capitole de cheltuieli, titluri, articole și aliniate, astfel:

a) la Capitolul 51.02 “Autorități publice” în sumă de 50.827,16 mii lei conform **anexei nr. 6** la prezenta hotărâre;

b) la Capitolul 54.02 “Alte servicii publice generale” în sumă de 15.583,59 mii lei conform **anexei nr. 7** la prezenta hotărâre;

c) la Capitolul 60.02 “Apărare națională” în sumă de 400,00 mii lei conform **anexei nr. 8** la prezenta hotărâre;

d) la Capitolul 61.02 “Ordine publică și siguranță națională” în sumă de 40,00 mii lei conform **anexei nr. 9** la prezenta hotărâre;

e) la Capitolul 65.02 “Învățământ” în sumă de 69.299,02 mii lei conform **anexei nr. 10** la prezenta hotărâre;

f) la Capitolul 66.02 “Sănătate” în sumă de 52.892,56 mii lei conform **anexei nr. 11** la prezenta hotărâre;

g) la Capitolul 67.02 “Cultură, recreere, religie” în sumă de 98.698,16 mii lei conform **anexei nr. 12** la prezenta hotărâre;

h) la Capitolul 68.02 “Asigurări și asistență socială” în sumă de 143.503,25 mii lei conform **anexei nr. 13** la prezenta hotărâre;

i) la Capitolul 70.02 “Servicii și dezvoltare publică” în sumă de 62.394,85 mii lei conform **anexei nr. 14** la prezenta hotărâre;

j) la Capitolul 74.02 “Protecția mediului” în sumă de 65.269,00 mii lei conform **anexei nr. 15** la prezenta hotărâre;

k) la Capitolul 80.02 “Acțiuni generale economice” în sumă de 5.440,00 mii lei conform **anexei nr. 16** la prezenta hotărâre;

l) la Capitolul 84.02 “Transporturi” în sumă de 347.506,26 mii lei conform **anexei nr. 17** la prezenta hotărâre;

m) la Capitolul 87.02 “Alte acțiuni economice” în sumă de 3.008,00 mii lei conform **anexei nr. 18** la prezenta hotărâre.

**Art. 4. (1)** Se aprobă bugetul instituţiilor publice şi activităţilor finanţate integral sau parţial din venituri proprii pe anul 2022, în sumă de 661.061,64 mii, la venituri, și în sumă de 712.365,63 mii lei, la cheltuieli, diferența fiind acoperită din excedentul anului 2021 în sumă de 51.303,99 mii lei, cuprins în **anexa nr. 19** la prezenta hotărâre.

**(2)** Detalierea bugetului instituţiilor publice şi activităţilor finanţate integral sau parţial din venituri proprii pe anul 2022 pe categorii, la venituri, respectiv pe capitole și subcapitole, la cheltuieli, este cuprinsă în **anexa nr. 20** la prezenta hotărâre.

**Art. 5.** Se aprobă bugetul instituțiilor publice și activităților finanțate integral sau partial din venituri proprii pe anul 2022, defalcat pe capitole de cheltuieli, titluri, articole și aliniate, astfel:

1. la Capitolul 54.10 “Alte servicii publice generale” în sumă de 5.085,04 mii lei conform **anexei nr. 21** la prezenta hotărâre;
2. la Capitolul 65.10 “Învățământ” în sumă de 59,51 mii lei conform **anexei nr. 22** la prezenta hotărâre;
3. la Capitolul 66.10 “Sănătate” în sumă de 635.714,20 mii lei conform **anexei nr. 23** la prezenta hotărâre;
4. la Capitolul 67.10 “Cultură, religie, recreere” în sumă de 59.760,43 mii lei conform **anexei nr. 24** la prezenta hotărâre;
5. la Capitolul 80.10 “Acțiuni generale economice” în sumă de 11.746,45 mii lei conform **anexei nr. 25** la prezenta hotărâre.

**Art. 6. (1)** Se aprobă bugetul fondurilor externe nerambursabile pe anul 2022, în sumă de 263,18 mii lei, la venituri, și în sumă de 346,49 mii lei, la cheltuieli, diferența fiind acoperită din excedentul anului 2021 în sumă de 83,31 mii lei, cuprins în **anexa nr. 26** la prezenta hotărâre.

**(2)** Detalierea bugetului fondurilor externe nerambursabile pe anul 2022 pe categorii, la venituri, respectiv pe capitole și subcapitole, la cheltuieli, este cuprinsă în **anexele nr. 27 și 28** la prezenta hotărâre.

**Art. 7. (1)** Se aprobă bugetul creditelor interne pe anul 2022, în sumă de 73.937,32 mii lei, atât la venituri cât şi la cheltuieli, cuprins în **anexa nr. 29** la prezenta hotărâre.

**(2)** Detalierea bugetului creditelor interne pe anul 2022 pe capitole și subcapitole de cheltuieli este cuprinsă în **anexele nr. 30 - 35** la prezenta hotărâre.

**Art. 8. (1)** Se aprobă Programul de investiţii pe anul 2022, pe capitole, obiective de investiţii şi alte cheltuieli asimilate investiţiilor, cuprins în **anexa nr. 36** la prezenta hotărâre.

**(2)** Se aprobă Strategia în domeniul investițiilor publice pe anul 2022, cuprinsă în **anexa nr. 37** la prezenta hotărâre.

**(3)** Se aprobă Lista detaliată a poziției ”Alte cheltuieli de investiții pe anul 2022” cuprinsă în **anexa nr. 38** la prezenta hotărâre.

**Art. 9**. Se aprobă numărul de personal și fondul salariilor de bază pe anul 2022 conform **anexei nr. 39** la prezenta hotărâre.

**Art. 10**. Se aprobă repartizarea numărului de posturi pentru personalul neclerical pe culte religioase conform **anexei nr. 40** la prezenta hotărâre.

**Art. 11. (1)** Se aprobă nivelul indemnizației de hrană pentru membrii Serviciului Public Județean Salvamont-Salvaspeo Cluj, în sumă de 85 lei/zi, pentru perioada participării la activitățile de patrulare și salvare, precum și a participării la formele de pregătire profesională, pentru activități a căror durată este de minim 8 ore.

**(2)** Se aprobă nivelul indemnizației de hrană pentru membrii Serviciului Public Județean Salvamont-Salvaspeo Cluj, în sumă de 60 lei/zi, pentru perioada participării la activitățile de patrulare și salvare, precum și a participării la formele de pregătire profesională, pentru activități a căror durată este sub 8 ore.

**Art. 12**. Se aprobă nivelul alocaţiei zilnice de hrană pentru consumurile colective din centrele de asistenţă socială ale Direcţiei Generale de Asistenţă Socială şi Protecţia Copilului Cluj şi din unităţile de învăţământ special, în sumă de 16,6 lei/zi/persoană, stabilită conform Hotărârii Guvernului nr. 904/2014.

**Art. 13. (1)** Se aprobă cuantumul burselor școlare (de merit, de studiu și sociale) pentru elevii din unitățile de învățământ preuniversitar special în valoare de 100 lei, pentru semestrul I al anului școlar 2021-2022, și de 200 lei, începând cu semestrul II al anului școlar 2021-2022.

**(2)** Bursele precizate la alin. (1) se acordă pe perioada cursurilor școlare, cu excepția celor sociale care se acordă și pe durata vacanțelor școlare.

**(3)** Unitățile de învățământ special vor ține cont de prevederile Ordinului Ministrului Educației nr. 5870/2021 la stabilirea beneficiarilor burselor școlare.

**Art.14.** Nominalizarea pe drumuri județene a sumei de 75.000,00 mii lei prevăzută la Capitolul 84.02 “Transporturi” se face ulterior, printr-un program de lucrări aprobat prin hotărâre a Consiliului judeţean.

**Art. 15**. Sumele provenite din închirierea bunurilor proprietate publică a Județului Cluj (inclusiv pentru utilizare temporară), în cazul contractelor încheiate de titularul dreptului de administrare, se fac venituri la bugetul propriu al Judeţului Cluj, astfel:

a) integral la bugetul local, atunci când activitatea titularului dreptului de administrare este subvenționată de la bugetul local;

b) 50% la bugetul local, atunci când activitatea titularului dreptului de administrare nu este subvenționată de la bugetul local.

**Art. 16.** Anexele nr. 1 – 40 fac parte integrantă din prezenta hotărâre.

**Art. 17.** Cu punerea în aplicare a prevederilor prezentei hotărâri se încredinţează Preşedintele Consiliului Judeţean Cluj, prin direcţiile din cadrul aparatului de specialitate al Consiliului Judeţean Cluj, în colaborare cu entitățile nominalizate în anexele la prezenta hotărâre şi Direcţia Generală Regională a Finanţelor Publice Cluj-Napoca.

**Art. 18.** Prezenta hotărâre se comunică direcţiilor din cadrul aparatului de specialitate al Consiliului Judeţean Cluj, Direcţiei Generale Regionale a Finanţelor Publice Cluj-Napoca, precum şi Prefectului Judeţului Cluj, şi se aduce la cunoştinţă publică prin afişare la sediul Consiliului Judeţean Cluj şi postare pe pagina de internet “www.cjcluj.ro”.

**Contrasemnează:**

**PREŞEDINTE,**  **SECRETAR GENERAL AL JUDEŢULUI,**

**Alin Tișe Simona Gaci**

**Nr. 21 din 10 februarie 2022**

*Prezenta hotărâre a fost adoptată cu 34 de voturi “pentru”, fiind astfel respectate prevederile legale privind majoritatea de voturi necesară.*